

 ПРЕДЛОГ

**ГОДИШЊИ ПРОГРАМ РАДА САВЕТА ЗА ПРАВА ДЕТЕТА ВЛАДЕ РЕПУБЛИКЕ СРБИЈЕ ЗА 2018.ГОДИНУ**

1. **УПОЗНАВАЊЕ ЧЛАНОВА САВЕТА СА МАПОМ ПУТА ЗА ЕЛИМИНАЦИЈУ ЗЛОУПОТРЕБЕ ДЕЧЈЕГ РАДА**

Центар за социјалну политику и SeConS група за развојну иницијативу су у оквиру пројекта ''Ангажовање и подршка на националном нивоу за смањење појаве злоупотребе дечјег рада''(CLEAR пројекат) који спроводи Међународна организација рада у Србији, израдили Предлог мапе пута за елиминацију злоупотребе дечјег рада, укључујући његове најгоре облике. Овај предлог је био представљен на консултативној радионици у новембру 2017.год. заједно са налазима Истраживања о дечјем раду у пољопривреди у РС а завршна конференција одржана је у децембру 2017.год.

Пројекат CLEAR спроводи се у оквиру Програма достојанственог рада за Републику Србију и има четири компоненте, од којих се једна односи на укључивање злоупотребе дечјег рада у шире политике заштите деце. У оквиру те компоненте Центар за социјалну политику припремио је Предлог мапе пута за елиминацију злоупотребе дечјег рада, који суштински обухвата активности којима се може утицати на превенцију и отклањање последица злоупотребе дечјег рада, укључујући његове најгоре облике, у периоду од 2018. до 2022.год. Предвиђено је да се мере које буду предложене Мапом пута интегришу у друге секторске стратегије релевантне за питања заштите деце.

Поред тога, с обзиром да деца у руралним подручјима која су укључена у рад у пољопривреди могу бити у већој опасности од злоупотребе дечјег рада, SeConS група за развојну иницијативу је за потребе пројекта спровела истраживање о дечјем раду у пољопривреди. Циљ овог истраживања био је упознавање са радним ангажовањем деце узраста од 5 до 17 година у пољопривреди у Србији и стварање полазне основе за развијање активности и мера за превенцију и елиминацију злоупотребе дечјег рада у пољопривреди.

**Активности:**

1. Савет ће позвати представнике Центра за социјалну политику и SeConS групе да представе Мапу пута за елиминацију злоупотребе дечјег рада у Србији као и да представе резултате истраживања о дечјем раду у пољопривреди.

**Рок:** фебруар - април 2018.год.

1. **РАЗМАТРАЊЕ НАЦРТА СТРАТЕГИЈЕ ЗА ПРЕВЕНЦИЈУ И ЗАШТИТУ ДЕЦЕ ОД НАСИЉА И ПРАТЕЋЕГ АКЦИОНОГ ПЛАНА**

У оквиру пројекта ''Подршка изградњи стратешког оквира за заштиту деце од насиља у Републици Србији'', који представља интегрални део ИПА II пројекта Заштита деце од насиља и промоција социјалне инклузије деце са сметњама у развоју у земљама Западног Балкана и Турске, а који се спроводи у сарадњи Министарства за рад, запошљавање, борачка и социјална питања, Министарства здравља, Министарства образовања, науке и технолошког развоја Владе РС и УНИЦЕФ, уз финансијску подршку ЕУ, на иницијативу и посебну подршку Савета за права детета, јула месеца започет је рад на изради Нацрта стратегије за превенцију и заштиту деце од насиља за период 2018.-2022.год.

Експертски тим, у саставу Вероника Ишпановић, Александра Калезић Вигњевић, Милица Пејовић Милованчевић и Владан Јовановић је заједно са Радном групом састављеном од 17 чланова, које су чинили представници ресорних министарстава Владе РС и представници невладиних организација, израдио Нацрт стратегије.

У оквиру поступка усвајања Националне стратегије за превенцију и заштиту деце од насиља за период 2018. - 2022.год., у децембру је спроведена ''неформална'' јавна расправа објављивањем текста Нацрта на сајту Министарства за рад, запошљавање, борачка и социјална питања са позивом да сви заинтересовани појединци, органи и организације дају своје предлоге, сугестије и примедбе како би се дошло до целовите и у пракси примењиве стратегије а чијом реализацијом ће се допринети унапређењу промоције и поштовања права детета.

Такође, у децембру 2017.год. су одржане и четири јавне расправе у форми округлих столова и то у Новом Саду, Нишу, Крагујевцу и Београду.

**Активности:**

1. Савет ће од стране експертског тима бити информисан о раду на овој стратегији као и о поднетим предлозима, сугестијама и примедбама са јавних расправа и донети одговарајући закључак о прихватању коначног Нацрта стратегије и упућивања Влади РС на усвајање.

**Рок:** фебруар – април 2018.год.

1. Савет ће бити упознат са Предлогом Акционог плана који ће пратити ову стратегију и донети одговарајући закључак о његовом прихватању пре усвајања АП.

**Рок:** фебруар – април 2018.год.

1. **РАЗМАТРАЊЕ НАЦРТА ЗАКОНА О ПРАВИМА ДЕТЕТА И ЗАШТИТНИКУ ПРАВА ДЕТЕТА**

Претходни састав Савета за права детета разматрао је и донео закључак о прихватању Нацрта закона о заштитнику права детета али с обзиром да Србија има међународну препоруку за доношење Закона о правима детета, у надлежном министарству је одлучено да се приступи изради једног свеобухватног закона са две одвојене области који ће се звати Закон о правима детета и Заштитнику права детета. Нацрт овог закона је у процесу израде и његово усвајање се планира за 2018.год.

**Активности:**

1. Савет ће узети у разматрање Нацрт закона о правима детета и Заштитнику права детета и донети одговарајући закључак о Нацрту овог закона.

**Рок:** март – мај 2018.год.

1. **ДОНОШЕЊЕ НОВОГ НАЦИОНАЛНОГ ПЛАНА АКЦИЈЕ ЗА ДЕЦУ (НПА)**

С обзиром да је претходни Национални план акције за децу истекао још 2015.год. Савет за права детета је иницирао доношење новог документа у коме би била дефинисана краткорочна, средњорочна и дугорочна политика према деци и идентификовани основни проблеми у остваривању, заштити и унапређењу права детета у Републици Србији. Спровођење НПА надгледаће Савет за права детета. Препорука за израду овог документа добијена је и од стране Комитета за права детета. Такође, у израду је потребно укључити непосредно и саму децу и младе да и они дају свој глас. Савет је на прошлој седници једногласно донео одлуку о покретању иницијативе за доношење новог НПА за децу.

Надлежно министарство је приступило припремама за формирање радне групе.

**Активности:**

### Министарство за рад, запошљавање, борачка и социјална питања ће формирати радну групу.

**Рок:** јануар – фебруар 2018.год.

1. Радна група ће израдити Предлог националног плана акције за децу за десетогодишњи период.

**Рок:** март – септембар 2018.год.

1. Савет ће разматрати Предлог НПА и донети одговарајући закључак о упућивању Влади на усвајање.

**Рок:** октобар – новембар 2018.год.

1. **АНАЛИЗА О ДОСТУПНОСТИ УСЛУГА СОЦИЈАЛНЕ ЗАШТИТЕ ЗА ДЕЦУ РОМСКЕ НАЦИОНАЛНОСТИ**

Стратегијом за социјално укључивање Рома и Ромкиња 2016.-2025.год. у оквиру Оперативног циља 3: ‘'Унапредитисистем прикупљања података у области социјалне заштите тако да пружа јасне и редовне податке о остваривању права Рома и Ромкиња у области социјалне заштите (услуге у заједници за децу и одрасле, приступ новчаној социјалној помоћи, туђа нега и помоћ, дечји додатак, резиденцијални смештај за децу и одрасле и друго)'', као једна од мера за достизање овог циља предвиђено je: ''Унапредити рад Савета за права детета кроз техничку подршку за анализу доступности услуга социјалне заштите за децу ромске националности.''

 На прошлој седници Савета Тим за социјално укључивање и смањење сиромаштва прихватио је да подржи процес израде анализе о доступности услуга социјалне заштите за децу ромске националности у сарадњи са Републичким заводом за социјалну заштиту како би се реализовала ова мера Стратегије.

**Активности:**

### Савет за права детета ће разматрати урађену анализу и донети одговарајући закључак који ће бити упућен Координационом телу за праћење реализације Стратегије за социјално укључивање Рома и Ромкиња у Републици Србији 2016-2025.год. Председник Координационог тела је члан Савета за права детета проф.др Зорана Михајловић.

**Рок:** март – мај 2018.год.

1. **УПОЗНАВАЊЕ СА ПРЕПОРУКАМА САВЕТА ЗА ЉУДСКА ПРАВА УН У ОБЛАСТИ ПРАВА ДЕТЕТА НАКОН ПРЕДСТАВЉАЊА ИЗВЕШТАЈА РС ЗА ТРЕЋИ ЦИКЛУС УНИВЕРЗАЛНОГ ПЕРИОДИЧНОГ ПРЕГЛЕДА (24.1.2018.)**

У јануару 2018.год. делегација Републике Србије ће представити извештај за трећи циклус Универзалног периодичног прегледа УН Савету за људска права. Након добијених препорука Савет би требало да се упозна са истим а нарочито са препорукама које се односе на децу.

**Активности:**

### Савет за права детета ће размотрити добијени препоруке и могућности за усвајање одређених препорука.

**Рок:** март – мај 2018.год.

1. **ПОКРЕТАЊЕ ИНИЦИЈАТИВЕ КА ВЛАДИ РС ДА СЕ АЖУРИРА ЗАЈЕДНИЧКИ ОСНОВНИ ДОКУМЕНТ У СКЛАДУ СА УСАГЛАШЕНИМ СМЕРНИЦАМА ЗА ИЗВЕШТАВАЊЕ О МЕЂУНАРОДНИМ УГОВОРИМА О ЉУДСКИМ ПРАВИМА**

Потребно је да држава ажурира свој Заједнички основни документ у складу са усаглашеним смерницама за извештавање о међународним уговорима о људским правима, а у складу са Закључним запажањима Kомитета за права детета и Комитета за укидање расне дискриминације (ова активност није ушла у План рада Владе за 2018.год.).

**Активности:**

### Савет за права детета ће након образлагања потребе за ажурирањем Заједничког основног документа донети одговарајућу одлуку око покретања иницијативе ка Влади Србије.

**Рок:** октобар – децембар 2018.год.

1. **УПОЗНАВАЊЕ ЧЛАНОВА САВЕТА СА АКТИВНОСТИМА РАЗЛИЧИТИХ РЕСОРА НА ОСТВАРИВАЊУ МЕРА ПРЕДВИЂЕНИХ ОПЕРАТИВНИМ ЗАКЉУЧЦИМА СА СЕМИНАРА О СОЦИЈАЛНОМ УКЉУЧИВАЊУ РОМА И РОМКИЊА**

**- У ОБЛАСТИ ЗАШТИТЕ ДЕЦЕ РОМСКЕ НАЦИОНАЛНОСТИ**

На семинару о социјалном укључивању Рома и Ромкиња у Републици Србији који је одржан 19.10.2017.год. са Европском комисијом, договорени су Оперативни закључци до 2019.године, који ће након усаглашавања бити достављени ресорима на реализацију.

**Активности:**

### Савет за права детета ће се упознати са оствареним напретком и активностима ресора које се односе на децу ромске националности а везано за испуњавање мера предложених Оперативним закључцима и донети одговарајући закључак о постигнутом напретку у 2018.год.

**Рок:** октобар – децембар 2018.год.

1. **АЖУРИРАЊЕ ВЕБ САЈТА САВЕТА ЗА ПРАВА ДЕТЕТА**

С обзиром на чињеницу да је сајт Савета за права детета неактиван од 2009.год. Министарство за рад, запошљавање, борачка и социјална питања је упутило допис новооснованој Канцеларији за ИТ и електронску управу са молбом да се омогући контакт са лицем које ће бити задужено за ажурирање овог сајта. Из Канцеларије су доставили име за контакт и у наредном периоду се планира састанак са одговорним лицем. Договорено је да се прво провери да ли су доступне приступне шифре без којих није могуће ажурирање сајта. Уколико оне не постоје мора се приступити изради новог сајта.Чланови Савета ће бити обавештени о исходу разговора на првој наредној седници Савета.

**Активности:**

### Савет ће сачинити допис са прилозима за постављање на сајт и доставити га Канцеларији за ИТ и електронску управу на даље поступање.

**Рок:** фебруар – март 2018.год.

1. **ПОНОВНО УСПОСТАВЉАЊЕ КАНЦЕЛАРИЈЕ САВЕТА ЗА ПРАВА ДЕТЕТА**

Канцеларија Савета за права детета функционисала је од 2003.до 2010.год. уз материјалну и техничку помоћ организација УНИЦЕФ и Save the children, имала је запосленог једног стручног сарадника (са пуним радним временом) и секретара (са пола радног времена) и у том периоду је пружала изузетну стручну и техничку подршку раду Савета, посебно у изради и праћењу реализације Националног плана акције за децу, Стратегије за превенцију и заштиту деце од насиља, медијском представљању Савета и обављању других задатака из програма рада Савета.

На првој, конститутивној седници новог састава Савета за права детета, постигнута је сагласност да је поновно успостављање канцеларије Савета више него неопходно а треба имати у виду да то подразумева обезбеђивање људских и финансијских ресурса и простора за рад канцеларије.

**Активности:**

### Савет ће размотрити могућности око поновног успостављања канцеларије.

**Рок**: јануар – фебруар 2018.год.

1. Савет ће сачинити допис и упутити релевантним органима и организацијама са предлогом и молбом за сарадњу око поновног успостављања канцеларије Савета.

**Рок:** фебруар – март 2018.год.

1. **УПОЗНАВАЊЕ ЧЛАНОВА САВЕТА СА ГОДИШЊИМ ИЗВЕШТАЈЕМ О СПРОВОЂЕЊУ АКЦИОНОГ ПЛАНА ЗА ПОГЛАВЉЕ 23 У ОБЛАСТИ ПРАВА ДЕТЕТА**

Имајући у виду да је Акционим планом за Поглавље 23 (Правосуђе и основна права) предвиђен низ активности у области права детета и да је Влада РС преузела обавезу да ојача улогу Савета за права детета и осигура његову улогу у формулисању и праћењу политика у области права детета, од изузетне је важности да чланови Савета за права детета континуирано прате његово спровођење и буду упознати са активностима у области права детета које су предвиђене овим акционим планом.

Акционим планом је предвиђена и активност 3.6.2.1 која гласи: ''Унапредити рад Савета за права детета и осигурати његову улогу у праћењу ефеката реформи, даљем обликовању политика, као и кроз обезбеђивање адекватних ресурса за спровођење ефикасног надзора и праћење примене акционих планова и стратегија у области права детета.''

У Програму рада Владе, у погледу јачања институционалних механизама у циљу унапређења права детета указано је да је ''потребно дати приоритет систему дечје заштите додатним активирањем Савета за права детета и у складу са Акционим планом за Поглавље 23 ојачати његову улогу у формулисању и праћењу секторских политика у области права детета.''

**Активности:**

### С обзиром да је Влада РС основала у децембру2015.год. Савет за спровођење АП за Поглавље 23 као радно тело које прати спровођење активности садржаних у АП и координира процес извештавања, Савет за права детета ће успоставити контакт са Министарством правде и обезбедити известиоца за ову активност.

**Рок**: септембар 2018.год.

1. Савет за права детета ће донети одговарајући закључак након упознавања са извештајем као и одговарајуће одлуке уколико је то потребно.

**Рок:** октобар – новембар 2018.год.

1. **РАЗМАТРАЊЕ МОДАЛИТЕТА ЗА УСПОСТАВЉАЊЕ КООРДИНАЦИЈЕ У ОБЛАСТИ ПОДРШКЕ ДЕЦИ НА РАНОМ УЗРАСТУ**

 Рани развој детета један је од приоритета Владе Републике Србије и препознат је у кључним националним и међународним документима као што су Конвенција УН о правима детета, Конвенција о правима особа са инвалидитетом, Циљеви одрживог развоја, Програм реформи политике запошљавања и социјалне политике, Акциони план за преговарачку групу за Поглавље 23, Заједничке европске смернице ЕУ за прелазак са институционалне на негу у заједници.

 Делотворни програми подршке деци у раном детињству захтевају међусекторске интервенције, како на нивоу политика, тако и примене. Постојећи стратешки и законодавни и оквир друштвене подршке деци у различитим ресорима (здравље, образовање, социјална заштита) треба консолидовати, допунити и осигурати његову примену, кроз адекватно финансирање. Како би свако дете и породица, а посебно она најосетљивија, добили холистичку подршку која им је неохподна, механизми на националном и локалном нивоу треба да омогуће кординацију програма и услуга.

 Како би се осигурала координација политика на националном нивоу, предлаже се успостављање интер-секторског механизма за област подршке деци на раном узрасту и њиховим породицама.

**Активности**:

1. Савет за права детета ће разматрати модалитете механизама за координацију политика подршке деци на раном узрасту
2. Савет за права детета ће упутити предлог Влади за успостављање оптималног механизма који омогућује интер-секторску сарадњу

**Рок**: фебруар - март 2018 год.

1. Савет за права детета ће осигурати интеграцију политика подршке деци на раном узрасту у Национални план акције за децу

**Рок:** март - новембар 2018 год.

1. **УПОЗНАВАЊЕ ЧЛАНОВА САВЕТА СА ИНИЦИЈАТИВОМ ЗА УНАПРЕЂЕЊЕ МЕРЕЊА, ПРАЋЕЊА И ИЗВЕШТАВАЊА О ЈАВНОЈ ПОТРОШЊИ ЗА ДЕЦУ У СКЛАДУ СА ПРЕПОРУКОМ КОМИТЕТА ЗА ПРАВА ДЕТЕТА**

 У својим Закључним запажањима о комбинованом другом и трећем периодичном извештају Републике Србије Комитет за права детета је изразио забринутост што процес одређивања буџета државе потписнице не предвиђа буџетска издвајања за децу у релевантним секторима и органима, укључујући показатеље и системе за праћење на свим нивоима, као и циљану расподелу буџетских средстава за децу која су маргинализована и у рањивом положају, као што су ромска деца, деца са сметњама у развоју, мигранти, избеглице и деца тражиоци азила.

 У светлу Општег коментара бр. 19 у вези са јавним буџетом за остваривање права детета, Комитет препоручује да држава потписница успостави поступак одређивања буџета који укључује права детета и дефинише јасна издвајања за децу у релевантним секторима и органима, укључујући специфичне показатеље и системе за праћење и успостави механизме за праћење и евалуацију адекватности, ефикасности и праведности расподеле средстава издвојених за спровођење Конвенције; спроведе свеобухватну процену буџетских потреба за децу и издвоји одговарајућа буџетска средства, повећа буџетска средства издвојена за друштвене секторе, посебно у областима образовања и социјалне помоћи, као и да се позабави дисбалансима на основу показатеља који се односе на права детета.

**Активности:**

1. Савет ће позвати представнике УНИЦЕФ-а и Мреже организација за децу да представе методологију која омогућава идентификовање, праћење и извештавање о јавној потрошњи за децу, а коју успешно примењују већ многе земље света.
2. Савет ће размотрити могућности за примену методологије у Републици Србији

**Рок:** фебруар - април 2018.год.

1. **УПОЗНАВАЊЕ ЧЛАНОВА САВЕТА СА РЕЗУЛТАТИМА ИСТРАЖИВАЊА О ДЕЧЈИМ БРАКОВИМА И ПРЕДЛОГОМ МЕРА ДЕЛОВАЊА**

 Дечји брак је присутан међу општом популацијом у Србији, често у најсиромашнијим заједницама и руралним подручјима. Ова пракса је, међутим, распрострањена у ромским заједницама, где је више од половине девојака у браку пре него што напуни 18 година.
Дечји брак представља озбиљно кршење људских права и негативно утиче на здравље и образовање те излаже девојчице повећаном ризику од насиља. Поред утицаја на девојчице, дечји бракови имају озбиљне последице за друштво у целини, које се манифестују кроз смањену зараду и продуктивност, повећане трошкове здравствене заштите проузроковане лошим здрављем мајки и деце, као и повећана издвајања за социјалну заштиту због одржавања међугенерацијског циклуса сиромаштва

 Комитет за права детета препоручује да држава потписница успостави систем за праћење свих случајева који укључују дечје бракове међу етничким групама, посебно међу ромским девојчицама, и да пружи деци жртвама склониште и одговарајућу рехабилитацију и саветодавне услуге, као и да организује кампање подизања свести којима би се нагласиле штетне последице дечјег брака.

 Резултати истраживања у овој области указују на потребу удруживања и координисаног деловања свих актера ради пружања системске подршке деци и њиховим породицама како би ова штетна пракса постала прошлост.

**Активности:**

1. Савет ће позвати представнике УНИЦЕФ, Етнографског института САНУ и Ромског женског центра „БИБИЈА“ да представе резултате истраживања о дечјим браковима и предлогом мера деловања.

 **Рок:** фебруар 2018.год.

1. Савет ће размотрити своје учешће у широкој националној коалицији за заустављање дечјих бракова и даљи допринос мерама деловања у овој области.

 **Рок**: март – април 2018. год.

1. **РАЗМАТРАЊЕ ИНИЦИЈАТИВЕ ДА СЕ РЕПУБЛИКА СРБИЈА ПРИКЉУЧИ ГЛОБАЛНОМ ПАРТНЕРСТВУ ЗА ЗАУСТАВЉАЊЕ НАСИЉА НАД ДЕЦОМ**

Имајући у виду садашње залагање Владе Републике Србије на питању насиља над децом, предлог је да Савет за права детета у име Републике Србије размотри прилику да се при Глобалном партнерству за заустављање насиља над децом Република Србија пријави као земља која „проналази пут“ (pathfinding country“). Тиме би се Република Србија придружила савезу нација које су посвећене истом циљу и добила би приступ међународној размени знања о овој теми. Такође би на међународном плану постала видљива на основу конкретних постигнућа у области борбе против насиља над децом. Више информација о Глобалном партнерству доступно је на: [www.end-violence.org/pathfinding.html](http://www.end-violence.org/pathfinding.html)

**Активности:**

1. Савет за права детета ће у име Републике Србије поднети пријаву Глобалном партнерству за заустављање насиља над децом и укључити се у даље активности Глобалног партнерства.

**Рок:** јануар - фебруар 2018.год. – пријава Глобалном партнерству

 до краја 2018.год. – укључивање у међународну размену знања при Глобалном партнерству

1. **УПОЗНАВАЊЕ ЧЛАНОВА САВЕТА СА АКТИВНОСТИМА ВЕЗАНИМ ЗА ПРАЋЕЊЕ ИМПЛЕМЕНТАЦИЈЕ ПРЕПОРУКА КОМИТЕТА ЗА ПРАВА ДЕТЕТА**

Савет за праћење примене препорука механизама УН за људска права образован је у децембру 2014. године Одлуком Владе Републике Србије на период од пет година. На овај начин држава је испунила једну од препорука Савета за људска права која се односи на успостављање механизма за праћење примене препорука Уједињених нација за људска права. Савет је припремио план имплементације препорука механизама УН за људска права, а он укључује и праћење препорука УН Комитета за права детета.

Овај план треба да укључи и кључне информације, податке и индикаторе који ће указивати на успешност имплементације препорука. Ради унапређења праћења примене препорука УН Комитета за права детета кроз сарадњу државе, организација цивилног друштва и деце, Центар за права детета, у сарадњи са Канцеларијом за људска и мањинска права и уз подршку УНИЦЕФ, организоваће учешће цивилног друштва и деце у процесу праћења.

Ова иницијатива ће укључити дефинисање предлога индикатора успешности примене препорука УН Комитета за права детета, постављање основа за континуирано праћење примене препорука и укључивање деце у тај процес.

**Активности**:

1. Савет ће позвати представнике Савета за праћење примене препорука да представе резултате у дефинисању индикатора успешности примене препорука, као и праћењу реализације препорука из перспективе цивилног друштва и деце.

**Рок:** октобар- децембар 2018.год.

1. **УПОЗНАВАЊЕ ЧЛАНОВА САВЕТА СА ПОЛУГОДИШЊИМ ИЗВЕШТАЈЕМ О РАДУ МЕЂУМИНИСТАРСКОГ ОПЕРАТИВНОГ ТИМА ЗА ЗАШТИТУ ДЕЦЕ ОД НАСИЉА**

На иницијативу министра просвете, науке и технолошког развоја формиран је међуминистарски оперативни тим за заштиту деце од насиља који чине представници неколико министарстава: Министарства просвете, науке и технолошког развоја, Министарства унутрашњих послова, Министарства омладине и спорта, Министарства правде, Министарства за рад, запошљавање, борачка и социјална питања, Министарства културе и информисања и Министарства трговине, туризма и телекомуникација.

Циљ формирања међуминистарског оперативног тима је боља координација и повезивање различитих система који су препознати као кључни за заштиту деце од насиља.

До сада су одржана два састанка: први конститутивни и други на коме су разматрани конкретни ресурси сваког система у области превенције и интервенције, постојећа законска регулатива као правни основ за активности и сарадњу као и дефинисање кључних тачака сарадње.

**Активности**:

1. Савет ће позвати представнике међуминистарског оперативног тима да информишу о свом раду два пута пута годишње – у јуну и у децембру.

**Рок:** јун и децембар 2018.год.

 **ПРЕДСЕДНИК**

 **Проф. др Славица Ђукић Дејановић**